ഡോക്ടര്ക്ക് മര്ദനം: പഞ്ചായത്ത് പ്രസിഡന്റ് അറസ്റ്റില് ശാസ്താംകോട്ട ശാസ്താംകോട്ട താലൂക്കാശുപത്രിയിലെ ഡോക്ടര് ഗണേഷിനെ മര്ദിച്ച കേസില് പഞ്ചായത്ത് പ്രസിഡന്റ് ഉള്പ്പെടെ രണ്ട് കോണ്ഗ്രസ് നേതാക്കള് അറസ്റ്റില്. ശൂരനാട് വടക്ക് പഞ്ചായത്ത് പ്രസിഡന്റും കോണ്ഗ്രസ് ശൂരനാട് മണ്ഡലം പ്രസിഡന്റുമായ എസ് ശ്രീകുമാര്, യൂത്ത് കോണ്ഗ്രസ് നിയോജക മണ്ഡലം പ്രസിഡന്റ് നിതിന് കല്ലട എന്നിവരാണ് അറസ്റ്റിലായത്. ആശുപത്രി സൂപ്രണ്ട് ഷഹാന മുഹമ്മദിനെ ഫോണില് ഭീഷണിപ്പെടുത്തിയ ഡിസിസി ജനറല് സെക്രട്ടറി കാഞ്ഞിരംവിള അജയകുമാര് ഒളിവിലാണ്. അറസ്റ്റിനു പിന്നാലെ ഒപി ബഹിഷ്കരിച്ചു സമരത്തിലായിരുന്ന ഡോക്ടര്മാര് ഡ്യൂട്ടി പുനഃരാരംഭിച്ചു. വ്യാഴാഴ്ച രാത്രി 8.30നാണ് ശാസ്താംകോട്ട താലൂക്കാശുപത്രിയില് പഞ്ചായത്ത് പ്രസിഡന്റിന്റെ നേതൃത്വത്തില് ആക്രമണം അരങ്ങേറിയത്. കിണറ്റില്വീണു മരിച്ച ശൂരനാട് വടക്ക് സ്വദേശിനിയായ സരസമ്മ 85യുടെ മൃതദേഹവുമായി ആശുപത്രിയിലെത്തിയ എസ് ശ്രീകുമാറും കൂടെയുണ്ടായിരുന്നവരും ഡോക്ടറെ കൈയേറ്റം ചെയ്യുകയായിരുന്നു. ആംബുലന്സില് കയറി മൃതദേഹ പരിശോധന നടത്താന് ഡോക്ടര് തയ്യാറായില്ലെന്ന് ആരോപിച്ചായിരുന്നു മര്ദനം. ഡോക്ടറുടെ ഫോണും തട്ടിയെറിഞ്ഞു. ഡിസിസി ജനറല് സെക്രട്ടറി കാഞ്ഞിരംവിള അജയകുമാര് ആശുപത്രി സൂപ്രണ്ട് ഷഹാന മുഹമ്മദിനെ ഫോണില് വിളിച്ചു പുറത്തുനേരിടുമെന്ന് ഭീഷണിപ്പെടുത്തുകയുംചെയ്തു. തുടര്ന്ന് ഏഴുപേര്ക്കെതിരെ ജാമ്യമില്ലാവകുപ്പ് പ്രകാരമാണ് പൊലീസ് കേസെടുത്തത്. അക്രമികള്ക്കെതിരെ ശക്തമായ നടപടിയെടുക്കുമെന്ന് ആരോഗ്യ മന്ത്രി വീണാജോര്ജും അറിയിച്ചിരുന്നു. അറസ്റ്റ് ഭയന്ന് സ്വകാര്യ ആശുപത്രിയില് പ്രവേശിച്ച ശ്രീകുമാറും നിതിനും ശനിയാഴ്ച ഡിസ്ചാര്ജായതിനു പിന്നാലെയാണ് അറസ്റ്റിലായത്. പ്രതികളെ അറസ്റ്റ് ചെയ്യണമെന്നാവശ്യപ്പെട്ട് കെജിഎംഒഎ നേതൃത്വത്തില് ഡോക്ടര്മാര് ഒപി ബഹിഷ്കരിച്ച് സമരത്തിലായിരുന്നു. അത്യാഹിത വിഭാഗത്തിലിരുന്ന് ഡോക്ടര്മാര് രോഗികളെ പരിശോധിച്ചു. ദേശാഭിമാനി വാര്ത്തകള് ഇപ്പോള് വാട്സാപ്പിലും ടെലഗ്രാമിലും ലഭ്യമാണ്. വാട്സാപ്പ് ചാനല് സബ്സ്ക്രൈബ് ചെയ്യുന്നതിന് ക്ലിക് ചെയ്യു.. ടെലഗ്രാം ചാനല് സബ്സ്ക്രൈബ് ചെയ്യുന്നതിന് ക്ലിക് ചെയ്യു.. Tags : മറ്റു വാര്ത്തകള്